मेले की तैयारियां देखी बेहतरी के लिए की पूजा
मठारदेव बाबा मेले की तैयारियाें का जायजा लेने गुरुवार को नपा अध्यक्ष व सीएमओ मंदिर पहुंचे। इस मौके पर बेहतरी के लिए पूजन भी किया। शिखर मंदिर जाने वाले रास्ते की सीढ़ियां सुधारने और रैलिंग लगाने के निर्देश दिए।
जनवरी माह की 12 तारीख से बाबा मठारदेव का मेला शुरू हो जाएगा। मकर संक्रांति पर यहां दर्शनार्थियों की भीड़ उमड़ती है। तैयारियों को गति देने गुरुवार को सुबह नपाध्यक्ष मीनाक्षी मोहबे, सीएमओ अशोक शुक्ला, सेनेटरी इंस्पेक्टर केके भावसार व अन्य अधिकारियों ने मेला स्थल का निरीक्षण किया। सीएमओ ने मेले में शिखर मंदिर जाने वाले रास्ते पर सिरे से सीढ़ियों के सुधार के निर्देश दिए। उन्होंने कहा एक भी सीढ़ी खराब नहीं होनी चाहिए। सुरक्षा की दृष्टि से मेले में जाने वाले रास्ते की सीढ़ियों के किनारे रैलिंग लगाई जानी चाहिए। मेले की सुखद कामना को लेकर नपाध्यक्ष, सीएमओ, भाजपा के मंडल अध्यक्ष सुधा चंद्रा, उपयंत्री रविंद्र वराठे व अन्य लोगों ने पूजन किया। पं. संतोष दुबे ने पूजन कराया। पूजन को लेकर कुछ लोगों ने आचार संहिता उल्लंघन के मामले से जोड़ दिया। रिटर्निंग ऑफिसर एमएल विजयवर्गीय ने बताया उनके पास इस मामले की कोई शिकायत नहीं आई है। वैसे भी मंदिर के भीतर पूजन किया है। किसी को लाभ पहुंचाने अथवा नए कार्य की शुरुआत नहीं हुई है। इसलिए पूजन पर कोई रोकटोक नहीं है।
hin_Deva hin_Deva hin_Deva